Hudacký, Ján, poslanec NR SR (2015-09-30):
Ďakujem pekne, pán predseda. Dámy a páni, vážené kolegyne, kolegovia, návrh zákona o ochrane subdodávateľov pri verejnom obstarávaní, ktorý v podstate už piatykrát predkladám so svojimi kolegami na rokovanie Národnej rady, má za cieľ viac-menej ten istý ako, ako keď sme ho dávali prvýkrát, a to eliminovať ten istý problém, len, žiaľ, už ďalej so širším, väčším rozsahom ako takmer pred troma rokmi v roku 2012, keď som ho dával prvýkrát. Spoločnosti, ktoré boli úspešné pri verejnom obstarávaní a realizujú verejné zákazky, často arogantným spôsobom neplnia svoje finančné záväzky voči subdodávateľom, firmám a živnostníkom, ktorí participujú na dodávkach tovarov, služieb alebo stavebných prác. Subdodávatelia, ktorých sa to týka, sú neraz malé firmy alebo malí živnostníci, ktorí kvôli zlej platobnej disciplíne úspešného uchádzača, my ho nazývame obyčajne, generálneho dodávateľa, sa často dostanú do existenčných problémov, pretože nemajú dostatočné vlastné finančné rezervy, aby mohli prekonať platobné omeškanie alebo dokonca nezaplatenie faktúr od generálneho dodávateľa. Výsledkom je takzvaná druhotná platobná neschopnosť, čo znamená, že tieto malé firmy a živnostníci nie sú schopní zaplatiť svojim zamestnancom, ale aj, samozrejme, aj svojim prípadným subdodávateľom. Na prvý pohľad sa zdá, že po kauze Váhostav, ktorú vláda Roberta Fica, v úvodzovkách, vyriešila po svojom, je problém nezaplatenia faktúr zažehnaný. Tak tomu, žiaľ, nie je. Mnohé malé firma a živnostníci naďalej nedostávajú zaplatené za svoje práce, za svoje služby, predovšetkým stavebné práce. A, žiaľ, vláda sa naďalej nečinne prizerá, ako stovky a možno aj tisíce ľudí, predovšetkým domácnosti alebo rodinní príslušníci týchto firiem alebo živnostníkov, ako doplácajú vlastne na tento stav. Súčasná situácia je skutočne kritická. Nie je vyhrotená len preto, že v spoločnosti rezonujú momentálne vážnejšie problémy spojené možno s migračnou krízou. Vláda navyše prekrýva tento problém štedrými sociálnymi balíčkami. Čiže ako keby v skutočnosti ten problém neexistoval. Ale ja vás môžem ubezpečiť, dámy a páni, že tento problém naďalej existuje. Ja dostávam opäť desiatky podnetov od živnostníkov a malých podnikateľov, ktorí sa stále sťažujú, že jednoducho nedostávajú platby za svoje práce práve v rámci verejných zákaziek. Ja pre istotu zopakujem v podstate aj toto jadro tohto návrhu po tej obsahovej stránke. Tento návrh zákona dáva štátu možnosť prostredníctvom verejného obstarávateľa intervenovať do procesov v rámci verejných projektov. Toky týchto zdrojov musia byť samozrejme na jednej strane transparentné, na druhej strane nemajú byť omeškané alebo tobôž nie zastavené. Chcem len v tej úvodnej reči, alebo v rámci uvedenia tohto návrhu zákona pripomenúť, že my dopĺňame, a toto je podstata tohto upraveného návrhu zákona, dopĺňame k tomuto návrhu zákona alebo rozširujeme ten pôvodný návrh zákona o povinnosť elektronickej fakturácie vo všetkých ekonomických vzťahoch, ktoré sú súčasťou plnenia zákazky, ak bola premetom verejného obstarávania. To znamená, že chceme, aby všetky tie subjekty, ktoré sú súčasťou verejnej zákazky, fakturovali elektronicky, aby bola vyššia transparentnosť, aby samozrejme boli prehľadné tie toky financií od generálneho dodávateľa až po posledného subdodávateľa. A takýmto spôsobom, aby verejný obstarávateľ mal dokonalý prehľad, ktoré záväzky nie sú plnené alebo prečo nie sú plnené, aby mohol konať, aby mohol reagovať. Aby mohol, jednoducho mohol, tak ako som povedal, vstupovať do týchto procesov a snažiť sa, aby bol tento zákon prijatý, aby sme eliminovali neplatenie týchto faktúr. Chcem vás na záver samozrejme požiadať o podporu tohto návrhu zákona. Ešte raz zopakujem, ten problém tu je stále, kauzou Váhostav sa tento problém absolútne nevyriešil. Momentálne sme v situácii, keď sú tu a rezonujú tu vážne iné problémy v spoločnosti aj v Európe. Zdá sa, ako keby tento problém neexistoval. Ale ja vám hovorím, že tento problém tu je a je vážny. Takže poprosím vás, vážené dámy, vážení páni, vážené kolegyne, kolegovia, o podporu tohto návrhu zákona. Ďakujem pekne za porozumenie.